Produse și servicii furnizate în 2012 (Colectarea și analizarea de informații)

OBSERVATORUL EUROPEAN AL RISCURILOR: ANTICIPAREA SCHIMBĂRILOR Obiectivul specific 1: Furnizarea unei baze pentru stabilirea de priorități în ceea ce privește cercetarea și acțiunile din domeniul sănătății și al securității în muncă, prin identificarea și monitorizarea tendințelor și prin anticiparea riscurilor noi și emergente în materie de sănătate și securitate în muncă, prin intermediul unui studiu prospectiv de anvergură A fost finalizat proiectul de studiu prospectiv, destinat să anticipeze riscurile pe termen lung asociate sectorului în plină creștere al locurilor de muncă ecologice. Proiectul s-a încheiat cu un atelier pe teme legate de politici, al cărui scop a fost testarea și consolidarea diferitelor ipoteze formulate și verificarea modalităților în care acestea ar putea conduce la diferite opțiuni politice în vederea abordării problemelor ridicate de proiect. S-a publicat un raport în cadrul căruia au fost evidențiate lacunele existente în ceea ce privește conștientizarea potențialelor riscuri determinate de gestionarea nanomaterialelor. Acest raport a fost însoțit de o bază de date cu exemple de bune practici din domeniul gestionării nanomaterialelor fabricate. În cadrul raportului au fost de asemenea evidențiate inițiative existente în materie de comunicare a riscurilor legate de nanomaterialele fabricate. Obiectivul specific 2: Contribuția la o mai bună orientare a cercetării și a eforturilor de prevenire, prin intermediul examinării și al analizării studiilor cu privire la factorii de risc și la efectele asupra sănătății Site-ul web OSHwiki, care este rezultatul unei colaborări, a fost dezvoltat în continuare prin adăugarea unui prim set de articole în vederea pregătirii unei lansări preliminare în 2013 și a lansării complete în 2014. OSHwiki va permite utilizatorilor autorizați să adauge și să modifice informațiile care vor fi disponibile și va acoperi teme importante, cu care se confruntă multe organizații din întreaga lume care activează în domeniul sănătății și securității în muncă. Obiectivul specific 3: Sprijinirea definirii unor priorități pentru cercetarea și acțiunile în materie de sănătate și securitate în muncă, prin furnizarea unei imagini de ansamblu cu privire la sănătatea și securitatea în muncă în Europa, pe baza unor date istorice și actuale Proiectul agenției referitor la stimulentele economice a fost finalizat, fiind evaluate măsurile adoptate de unele țări din Europa pentru a încuraja buna performanță în materie de sănătate și securitate în muncă, de exemplu prin reducerea primelor de asigurare în caz de accident sau a ratei impozitului, prin îmbunătățirea condițiilor de finanțare bancară (de exemplu, o rată a dobânzii mai mică), precum și prin acordarea unor subvenții publice. S-a publicat un ghid al cărui scop este acela de a oferi îndrumare instituțiilor care pot acorda astfel de stimulente. Obiectivul specific 4: Stimularea dezbaterii cu privire la concluziile observatorului și asigurarea relevanței acestora prin intermediul discuțiilor și al consolidării legăturii cu grupurile-țintă și cu beneficiarii Agenția a organizat un atelier cu privire la substanțele cancerigene și la cancerul provocat de condițiile de la locul de muncă. Acest atelier a rezumat cunoștințele actuale privind expunerile semnificative, precum și cauzele și circumstanțele apariției cancerului în urma activității profesionale desfășurate. Agenția a organizat, în colaborare cu Consiliul European pentru Siguranța Transporturilor, un eveniment al cărui scop a fost sensibilizarea cu privire la sănătatea și securitatea în muncă în sectorul transportului rutier, axându-se, în special, asupra participării angajaților la inițiativele legate de aceste aspecte. Ca parte integrantă a proiectului său referitor la „includerea” în educație a aspectelor legate de sănătatea și securitatea în muncă, proiect care este în curs de desfășurare, agenția a publicat o fișă informativă și o serie de studii de caz privind bunele practici în formarea cadrelor didactice în domeniul sănătății și securității la locul de muncă și în domeniul educației privind riscurile. De asemenea, agenția a participat la o serie de reuniuni și ateliere, dintre care unul organizat de Organizația Mondială a Sănătății, iar altul de Rețeaua europeană pentru educație și formare în domeniul sănătății și securității în muncă. Prin intermediul contului său de Twitter, agenția își promovează acțiunile în cadrul rețelelor sociale. În prezent, aproximativ 6 000 de persoane urmăresc aceste acțiuni pe contul de Twitter al agenției. Obiectivul specific 5: Sprijinirea factorilor de decizie politică și a furnizorilor de informații cu privire la sănătatea și securitatea în muncă în vederea acordării unei mai bune asistențe întreprinderilor prin desfășurarea unor sondaje cu scopul de a colecta informații în timp real cu privire la gestionarea aspectelor legate de sănătatea și securitatea în muncă și la principalele riscuri emergente în acest domeniu În 2012, s-au publicat patru rapoarte de analiză secundară pe baza Sondajului european în rândul întreprinderilor privind riscurile noi și emergente [European Survey of New and Emerging Risks (ESENER)], desfășurat pentru agenție în 2009: „Gestionarea sănătății și securității în muncă”, „Reprezentarea și consultarea lucrătorilor privind sănătatea și securitatea în muncă”, „Factori asociați gestionării eficace a riscurilor psihosociale” și „Gestionarea riscurilor psihosociale – factori de stimulare, obstacole, nevoi și măsuri adoptate”. De asemenea, s-a publicat un raport care sintetizează concluziile celor patru studii: „Înțelegerea gestionării la locul de muncă a securității și sănătății, a riscurilor psihosociale și a participării lucrătorilor, prin intermediul ESENER”. În decembrie 2012, s-a publicat o evaluare ex post a sondajului ESENER, care a validat, în general, abordarea adoptată și a evidențiat anumite aspecte care ar putea fi îmbunătățite într-o ediție viitoare. Raportul a fost prezentat Grupului consultativ pentru prevenire și cercetare [Prevention and Research Advisory Group (PRAG)]. Obiectivul specific 6: Căutarea unui consens privind prioritățile de cercetare din domeniul sănătății și securității în muncă și încurajarea institutelor naționale de cercetare din acest domeniu în vederea stabilirii unor priorități comune, a partajării rezultatelor, precum și a sprijinirii integrării cerințelor legate de sănătatea și securitatea în muncă în cadrul programelor de cercetare La sfârșitul lunii septembrie 2012, Centrul tematic al agenției a înaintat un proiect de raport final privind prioritățile de cercetare din domeniul sănătății și securității în muncă în UE, pentru perioada 2013-2020. INFORMAȚII PRIVIND MEDIUL DE LUCRU: SCHIMBUL DE CUNOȘTINȚE CU PRIVIRE LA BUNELE PRACTICI LA LOCUL DE MUNCĂ Obiectivul specific 1: Dezvoltarea unor produse de informare utile, practice și de o bună calitate în vederea sprijinirii campaniilor pentru locuri de muncă sănătoase La începutul campaniei pentru 2012-2013, intitulată „Împreună pentru prevenirea riscurilor”, au fost dezvoltate aproximativ 20 de produse, printre acestea numărându-se Ghidul campaniei, produse realizate în colaborare cu partenerii sociali europeni, studii de caz și site-ul web. Obiectivul specific 2: Consolidarea măsurilor de prevenire prin furnizarea unor informații utile și practice privind bunele practici în legătură cu sectoarele și temele prioritare Au fost elaborate analize documentare cu privire la măsura în care angajatorii și angajații sunt motivați pentru a se ocupa de promovarea sănătății la locul de muncă. Aceste analize au fost însoțite de trei publicații electronice (e-facts) privind tutunul (destinate angajatorilor, fumătorilor și nefumătorilor), care au fost promovate prin intermediul unei mini-campanii cu ocazia Zilei mondiale fără tutun. S-au publicat alte documente electronice cu privire la echilibrul dintre viața profesională și cea privată, la promovarea sănătății în rândul lucrătorilor tineri și la promovarea sănătății mentale. Agenția a participat, alături de OIM și de Institutul american pentru sănătate și securitate în muncă [National Institute for Occupational Safety and Health (NIOSH)], la o reuniune comună privind includerea în educație a aspectelor legate de sănătatea și securitatea în muncă. În cadrul acestei reuniuni, care a avut loc la Torino, au fost prezentate materialele didactice ale Colecției NAPO. Obiectivul specific 3: Sprijinirea măsurilor de prevenire prin asigurarea continuității pertinenței produselor de informare existente Au fost actualizate informațiile care figurează în secțiunea multilingvă, de pe site-ul web al agenției, dedicată regulamentelor privind înregistrarea, evaluarea, autorizarea și restricționarea substanțelor chimice (REACH) și, respectiv, clasificarea, etichetarea și împachetarea (CLP) în vederea atenționării cu privire la modificările survenite în legislația UE privind substanțele chimice, axându-se, în special, asupra aspectelor legate de locul de muncă. Această actualizare a avut loc în contextul unei mini-campanii la care au participat organizațiile sectoriale, partenerii sociali, serviciile vizate ale Comisiei, factorii de decizie de la nivel național, precum și serviciile de asistență cu privire la înregistrarea, evaluarea, autorizarea și restricționarea substanțelor chimice (REACH). Activitatea agenției cu privire la substanțele periculoase, inclusiv informațiile destinate IMM-urilor, a fost prezentată în cadrul reuniunii grupului Chemex al Comitetului inspectorilor de muncă principali, precum și în cadrul reuniunii grupului de lucru pentru produse chimice al Comitetului consultativ pentru securitate și sănătate la locul de muncă. Obiectivul specific 4: Îmbunătățirea implementării și a calității evaluării riscurilor în cadrul microîntreprinderilor și al întreprinderilor mici (1-49 de angajați) prin sporirea sensibilizării cu privire la necesitatea de a realiza o evaluare a riscurilor și la modalitatea de a face acest lucru Agenția a continuat să dezvolte proiectul referitor la instrumentul interactiv online de evaluare a riscurilor (OiRA) atât la nivelul UE, cât și la nivelul statelor membre. Dezvoltarea primară a software-ului a fost aproape finalizată în 2012 și numai un număr limitat de noi funcționalități a fost dezvoltat pentru a satisface mai bine nevoile identificate de partenerii acestui proiect. În urma unui test de utilizare, au fost inițiate noi modalități de dezvoltare pentru a spori ușurința utilizării instrumentului. Agenția s-a implicat în mod activ în promovarea și dezvoltarea comunității din jurul acestui proiect, cu instrumente care au fost, în mare măsură, adoptate la nivel național și, prin intermediul comitetelor sectoriale de dialog social, la nivelul Uniunii. Dezvoltarea rețelelor și coordonare Continuarea dezvoltării rețelei de puncte focale, a guvernanței agenției și a contactelor cu alte organizații europene și internaționale; Consolidarea capacității instituționale în țările candidate și în țările potențial candidate (fonduri special alocate); Coordonarea programării și a evaluării.